ศบค.ยืนยัน ช่วงเทศกาลสงกรานต์ ยังเดินทางได้ตามปกติ แต่ต้องปฏิบัติตามประกาศของพื้นที่และมาตรการสาธารณสุขอย่างเคร่งครัด
แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค.กล่าวย้ำถึงการปฏิบัติตนในช่วงเทศกาลสงกรานต์ ภายหลังมีตัวเลขผู้ติดเชื้อโควิด-19 เพิ่มขึ้นว่า หากประชาชนมีความจำเป็นต้องเดินทาง ยังสามารถเดินทางได้ตามปกติ แต่ต้องดูแลตนเองและปฏิบัติตามมาตรการสาธารณสุขอย่างเคร่งครัด เช่น การเว้นระยะห่าง การสวมหน้ากากอนามัย และหากเดินทางข้ามพื้นที่ หรือมาจากพื้นที่เสี่ยง ขอให้ติดตามประกาศของจังหวัดพื้นที่อย่างใกล้ชิด เพื่อการปฏิบัติตนที่ถูกต้อง พร้อมขอความร่วมมือ อสม.ช่วยติดตามสอบถามว่ามีผู้ที่เดินทางมาจากพื้นที่เสี่ยงหรือไม่ หากมีควรให้คำแนะนำและให้การดูแลอย่างเต็มที่ขณะเดียวกันผู้ว่าราชการจังหวัดและคณะกรรมการโรคติดต่อจังหวัด ควรติดตามสถานการณ์การแพร่ระบาดอย่างใกล้ชิดและควรมีมาตรการเฝ้าระวังแบบเชิงรุก เช่น ในพื้นที่ กทม. เจ้าหน้าที่ตำรวจได้เพิ่มมาตรการตรวจสถานบันเทิงและร้านอาหารอย่างเข้มงวดในช่วงนี้ โดยขอให้ประชาชนที่จะไปใช้บริการระมัดระวังตนเองด้วยทั้งนี้ขอความร่วมมือประชาชนปฏิบัติตามมาตรการในพื้นที่นั้นๆ หากมีปัจจัยเสี่ยงให้รีบไปตรวจที่โรงพยาบาลใกล้บ้าน หรือในพื้นที่ทันที